**JZU DOM ZDRAVLJA**

**„Izudin Mulabećirović-Izo“**

 **T E Š A N J**

**P R A V I L A**

**Za provođenje procedure zapošljavanja**

**Decembar 2018.godine**

 U skladu sa članom 24. Statuta JZU Doma zdravlja „izudin Mulabećirović-Izo“ Tešanj, članom 3. Stav.(3) pravilnika o radu JZU Doma zdravlja (br.prot.:2346/17) i u skladu sa članom 20a. Zakona o radu (Sl.novine FBiH br.26/16 i 89/18), Upravni odbor na sjednici održanoj dana 24.12. 2018.godine usvojio je sljedeća

**P R A V I L A**

**za provođenje procedure zapošljavanja**

**Član.1**

 Ovim Pravilima uređuje se postupak i kriteriji zaprijem u radni odnos u JZU Domu zdravlja „Izudin Mulabećirović-Izo“ Tešanj (u daljem tekstu: Dom zdravlja)

**Član 2.**

 Direktor donosi odluku o potrebi zapošljavanja novih radnika na osnovu ukazane potrebe popunjavanja upražnjenog radnog mjesta ili za slučaj zamjene odsutnog radnika u skladu sa Pravilnikom o unutrašnjoj organizaciji i sistematizaciji poslova i radnih zadataka Doma zdravlja.

 Odluka sadrži podatke o nazivu radnog mjesta i broju izvršilaca i vrijeme na koje se zaključuje ugovor o radu.

**Član 3.**

Na osnovu odluke iz prethodnog člana raspisuje se oglas za prijem u radni odnos radnika u Domu zdravlja, koji obavezno sadrži:

1. Naziv radnog mjesta i broj izvršilaca,
2. Opće zakonske uslove i posebne uslove koje kandidat treba da ispunjava u skladu sa Pravilnikom o unutrašnjoj organizaciji i sistematizaciji poslova i radnih zadataka,
3. Vrijeme na koje se zaključuje ugovor o radu,
4. Dužinu radnog vremena (puno odnosno nepuno radno vrijeme sa navedenim brojem časova),
5. Potrebnu dokumentaciju o ispunjavanju uslova,
6. Dokaz o radnom iskustvu na poslovima stručne spreme potrebne za obavljanje poslova traženih oglasom
7. Dokaz o pripadnosti braniocima ili članovima njihovih porodica u smislu člana 2., 3. i 4. Zakona o o dopunskim pravima branilaca i članova njihovih porodica (Sl.novine ZDK br. 1/14)
8. Rok za podnošenje prijava
9. Adresu za dostavljanje prijava
10. Način komunikacije sa prijavljenim kandidatima u toku postupka oglasne procedure
11. Druge podatke, u zavisnosti od radnog mjesta, zbog kojeg se objavljuje oglas.

Oglas ostaje otvoren osam dana od dana objavljivanja u medijima(web stranica Doma zdravlja, dnevne novine i sl.).

Za kandidate, koji ne budu ispunjavali određene uslove u oglasu, prijave istih će u postupku biti odbačene.

**Član 4.**

Postupak odabira najuspješnijeg kandidata po raspisanom oglasu sprovodi komisija koju imenuje direktor Doma zdravlja.

 Komisija ima tri člana. Komisija ima sekretara koji obavlja administrativno-tehničke poslove i koji nema pravo odlučivanja.

 Komisija sprovodi postupak i dostavlja prijedlog sa rang listom kandidata direktoru Doma zdravlja.

Radi provođenja postupka intervjua i stručne provjere znanja iz člana 5., 6. i 7. ovih Pravila, odlukom direktora mogu se imenovati stručni radnici, koji će Komisiji dostaviti rezultat svog rada sa originalnom dokumentacijom.

 Postupak provjere praktičnog znanja i stručnog teorijskog znanja primjenjivat će se za radna mjesta na kojima će raditi zdravstveni radnici i zdravstveni saradnici.

**Član 5.**

U postupku odabira kandidata po oglasu primjenjivat će se sljedeći kriteriji:

|  |  |  |
| --- | --- | --- |
| rb | **kriterij** | **bodovi** |
| 1. | Radno iskustvo na poslovima stručne spreme tražene u oglasu nakon položenog stručnog ispita | 0,20 bodova za svaki navršen mjesec rada u zdravstvenim ustanovama |
| 2. | Provjera stručnog teorijskog znanja | Od 0 do 5 bodova |
| 3. | Provjera praktičnog znanja | Od 0 do 10 bodova |
| 4. | Intervju sa kandidatom za posao | Od 0 do 6 bodova |

**Član6.**

Provjera znanja izvršiće se pismenim i praktičnim putem.

 Na provjeru znanja pozivaju se kandidati koji ispunjavaju opće i posebne uslove za obavljanje poslova i koji su dostavili urednu dokumentaciju traženu oglasom, tj.kvalificirani kandidati.

Pismeni test iz stručnog teorijskog znanja sadrži 10 pitanja, a praktična provjera znanja predstavlja utvrđivanje sposobnosti za izvođenje određenih stručnih intervencija.

Kandidat potpisivanjem akta prilikom dolaska u salu za testiranje, potvrđuje da je pristupio provjeri znanja.

Kandidat koji ne pristupi provjeri znanja ili koji ostvari manje od 50% bodova od ukupnog broja bodova na testiranju provjere znanja, gubi pravo daljnjeg učešća u proceduri i prijava ovog kandidata će biti odbijena.

 O izvršenoj provjeri znanja, sačinjava se zapisnik.

Sastavni dio Zapisnika su testovi kandidata, koji su pristupili provjeri znanja.

**Član 7.**

 Kandidat koji položi test iz člana 6., pristupit će postupku intervjua.

 U intervjuu će se svim kandidatima postavljati ista ili slična pitanja. Svakom kandidatu će se pružiti jednako vrijeme za predstavljanje.

 U postupku intervjua kod kandidata se putem psihološkog testa mogu, između ostalog, utvrđivati interesi, vještina komuniciranja, opće odlike (maniri, urednost, pojava), profesionalni ciljevi, stavovi, sposobnost iznalaženja rješenja i motivaciju za rad u Domu zdravlja.

 Intervju se obavlja sa svim kandidatima u određeno vrijeme istog dana. Kandidat potpisuje akt prilikom ulaska u salu za obavljanje intervjua, da je pristupio intervjuu.

 Ukoliko određeni kandidat ne pristupi intervuu, smatrat će se da je odustao od oglasa za prijem u radni odnos u Domu zdravlja.

 O intervjuu se vodi Zapisnik.

**Član 8.**

Nakon sprovedenog postupka utvrđenih u ovim Pravilima, Komisija utvrđuje rang listu prijavljenih kandidata, sa ukupnim brojem bodova koji su ostvarili.

 Ukoliko se desi da dva ili više kandidata imaju isti broj bodova, prednost će se dati licima koji imaju status branioca ili članova njihovih porodica u smislu člana 2., 3. i 4. Zakona o dopunskim pravima branilaca i članova njihovih porodica (Sl.novine ZDK 1/14), koji je prijavljen na evidenciji Službe za zapošljavanje.

 Ako se ne može u skladu sa rješenjem iz prethodnog stava utvrditi koje lice ima prednost za prijem u radni odnos, komisija će prednost dati licima koja su imala uspješnije ocjene tokom školovanja, odnosno studiranja.

 Rang listu potpisuju svi članovi Komisije.

 Rang lista objavljuje se na web stranici Doma zdravlja, te kandidati mogu na istu izjaviti prigovor direktoru Doma zdravlja u roku od osam dana.

 Nakon što direktor Doma zdravlja odluči po prigovorima na rang listu, u skladu sa stanjem na konačnoj rang listi, direktor Doma zdravlja donosi odluku o izboru kandidata po oglasu.

 Nezadovoljni kandidati, mogu izjaviti prigovor Upravnom odboru u roku od 15 dana od dana prijema odluke.

 Odluka Upravnog odbora Doma zdravlja po prigovoru kandidata je konačna.

**Član 9.**

Kandidat koji bude ocijenjen sa najvećim brojem bodova na rang listi obavezan je u roku od dva dana od dana utvrđivanja konačne rang liste, dostaviti Domu zdravlja ljekarsko uvjerenje o zdravstvenoj sposobnosti za obavljanje poslova koje je predmet oglasa. Kandidati za rad na zdravstvenim poslovima, moraju dostaviti i sanitarno uvjerenje o zdravstvenoj sposobnosti.

 Za kandidata koji ne dostavi uvjerenja iz stava 1. Ovog člana, smatrat će se da je odustao od prijave za prijem u radni odnos i pozvat će se naredni kandidat sa rang liste da pristupi ispunjavanju uslova iz stava 1. Ovog člana.

**Član 10.**

 Nakon što odluka o izboru kandidata postane konačna u Domu zdravlja, direktor ima pravo zaključiti ugovor o radu sa izabranim kandidatom.

 Radni odnos počinje teći počev od narednog dana od dana zaključenja ugovora.

**Član 11.**

 Pravila stupaju na snagu danom usvajanja i primjenjuju se do donošenja podzakonskog akta Vlade Zeničko-dobojskog kantona u skladu sa rješenjem iz člana 20.a. stav.4.Zakona o radu.

**Član 12.**

 Pravila će se objaviti na web stranici Doma zdravlja.

 PREDSJEDNIK

 UPRAVNOG ODBORA

 Kotorić Nermin,dipl.inž.MLD

Broj: 4209/18

Dana 24.12.2018.godine